Oulipo

Oulipo står for «Ouvroir de littérature potentielle», på norsk blir det omtrent «Verksted (egentlig systue) for potensiell litteratur». Det er en løs sammenslutning av franske forfattere og matematikere som forsøker å skape ny litteratur ved å bruke et annet regelverk enn det vanlige med hensyn til bruk av ord og oppbygning av setninger. Konseptet ble grunnlagt av Raymond Queneau og  François Le Lionnais i 1960. Andre medlemmer er forfattere som Georges Perec og Italo Calvino, diktere som Oskar Pastior eller Jacques Roubaud (også matematiker).

Littérature potentielle defineres som «letingen etter nye strukturer og mønstre som forfattere kan bruke etter eget behag.»

Det alternative regelverket er et middel til å sette i gang nye ideer og inspirasjoner. I tillegg til kjente teknikker som palindromer og lipogrammer utviklet gruppen nye arbeidsmåter. Disse er ofte basert på matematiske modeller som variasjoner over springerbevegelsen i sjakk og permutasjoner.

 Historikk 
Stiftelsesdagen er 24. november 1960 som en underavdeling av Collège de 'Pataphysique. Forberedelsene skjedde allerede i september. Gruppens navn var først Séminaire de littérature expérimentale, men på neste møte ble det mer velklingende Ouvroir de Littérature Potentielle, eller OuLiPo, valgt etter forslag fra Albert-Marie Schmidt.

Det neste tiåret var foreningen lite synlig i det offentlige rom, selv om medlemmene var aktive hver for seg. Som underkomiteer rapporterte de til kollegiet med ujevne mellomrom. Tidsskriftet Temps Mêlés ga ut et nummer om dem i 1964 og en belgisk radiostasjon refererte fra et medlemsmøte. Først i 1973 publiserte de en samling representative skrifter: La Littérature Potentielle.

 Oulipoiske arbeidsmåter 
Variasjoner og permutasjoner
Queneaus Exercices de Style (norsk utgave Stiløvingar, Pax 1996) forteller den samme historien 99 ganger, med hver sin forskjellige stil.

Harry Mathews' Plaisirs Singuliers (norsk utgave Enkle gleder, Pax 1996) der han, amerikaner som skriver på fransk, beskriver 61 forskjellige personers (etnisitet, alder, livsstadier osv.) masturbasjon. Dette gjør han i forskjellige stilarter, poetisk, utbroderende eller med omskrivinger.

Queneaus Cent Mille Milliards de Poèmes (Hundre tusen milliarder dikt) er inspirert av barnebøker med oppslissede sider med bilder hvor hodet står på en strimmel, overkroppen på neste nedover osv. Anvendt på poesi, ga han ut en bok med 10 sonetter, en på hver side. Hver side boken er splittet i fjorten slisser med en linje av sonetten på hver slisse. Forfatteren angir i forordet at det vil ta anslagsvis 200 millioner år å lese alle kombinasjonene.

Den norske dikteren Jan Erik Vold har laget et dikt over ordet Kulturuke der han stokker om på bokstavene i mange variasjoner. Det slutter forøvrig med ordet tull.

 Bundet form 
Noen av formene:

N+7-metoden
Erstatt hvert substantiv i en tekst med det syvende substantivet etter det i en ordbok. Resultatet vil variere etter hvilken ordbok som brukes. Samme metode kan brukes for andre ordklasser, og andre oppslagsverk.

Snøball
Et dikt der hver linje er et enkelt ord, og hver linje en bokstav lengre. Alternativt: langt ord blir kortere

Lipogram
Skrift der en eller flere bokstaver er utelatt.(Den foregående setningen mangler bokstavene:c, g, h, j, m, p, q, w, x, y og z.)

Fangebundet
Også kalt for «macao». Man skal ikke bruke bokstaver som stikker opp eller henger ned (- de kan man rømme med), det utelukker altså bruk av b, d, f, g, h, j, k, l, p, q, t og y.

Palindromer 
Se egen artikkel.

 Medlemmer 
Grunnleggende medlemmer
Grunnleggerne representerte et vidt spektrum av intellektuelle felter, og omfattet både litterater, universitetsprofessorer, matematikere og patafysikere:

 Noël Arnaud
 Jacques Bens
 Claude Berge
 Jacques Duchateau
 Latis (Emmanuel Peillet)
 François Le Lionnais
 Jean Lescure
 Raymond Queneau
 Jean Queval
 Albert-Marie Schmidt

 Medlemmer per 2006 
Merk at Oulipomedlemmer forblir medlemmer også etter at de er døde – men er unnskyldt for ikke å stille på medlemsmøter.

 Noël Arnaud
 Valérie Beaudouin
 Marcel Bénabou
 Jacques Bens
 Claude Berge
 André Blavier
 Paul Braffort
 Italo Calvino
 François Caradec
 Bernard Cerquiglini
 Ross Chambers
 Stanley Chapman
 Lynn Crawford
 Marcel Duchamp
 Jacques Duchateau
 Luc Etienne
 Frédéric Forte
 Paul Fournel
 Anne F. Garréta
 Michelle Grangaud
 Jacques Jouet
 Latis (Emmanuel Peillet)
 François Le Lionnais
 Hervé Le Tellier
 Jean Lescure
 Harry Mathews
 Michèle Métail
 Ian Monk
 Oskar Pastior
 Georges Perec
 Raymond Queneau
 Jean Queval
 Pierre Rosenstiehl
 Jacques Roubaud
 Olivier Salon
 Albert-Marie Schmidt

Se også
Ouxpo
Outrapo
Ougrapo

 Litteratur 
 Mathews, Harry & Brotchie, Alastair (1998): Oulipo compendium. London: Atlas. ISBN 0-947757-96-1
 Motte, Warren F., red. (1986): Oulipo: A Primer of Potential Literature. Universitetet i Nebraska Press. ISBN 0-8032-8131-5.
 Queneau, Raymond, Italo Calvino, et al. (1995): Oulipo Laboratory. London: Atlas. ISBN 0-947757-89-9
 The State of Constraint: New Work by Oulipo. San Francisco: Timothy McSweeney's Quarterly Concern|McSweeney's Quarterly Concern Issue 22 (Three Books Held Within By Magnets), 2006. ISBN 1-932416-66-8

 Eksterne lenker 
 En særskilt oulipo-folio fra tidsskriftet Drunken Boat  med dikt, essay og annet arbeid
 Essay om Oulipo av poeten Monica de la Torre, fra Poets.org
 En interaktiv versjon av Queneaus Cent Mille Milliards de Poèmes (på engelsk eller fransk)
 Oulipos offisielle hjemmesider (på fransk)
 Oulipo mailing list (på fransk)
 Oulipo's Game (på fransk)
 Ludisk diktning; fra Bibliotekarstudentens nettleksikon om litteratur og medier (pdf-fil)

Kategori:Kunst
Kategori:Litteratur
Kategori:Etableringer i 1960